
I. Vlerësim i përgjithshëm 
Komisioni i Pavarur i Kualifikimit administroi dhe menaxhoi fondet publike sipas programit “Veprimtaria e rivlerësimit kalimtar të magjistratit”.

II. Karakteristika kryesore të performancës së shpenzimeve
Në fund të vitit 2019, situata në lidhje me realizimin e shpenzimeve të buxhetit, krahasuar me planin, sipas raportit të monitorimit të paraqitur nga ana e institucionit dhe sipas të dhënave të Sistemit Financiar Informatik të Qeverisë, paraqitet si më poshtë, në mijë lekë: 

	NR.
	Emërtimi
	Plani 
	Fakti 
	Përqindja  e realizimit

	1
	Shpenzime personeli
	172,600
	172,156
	99.7%

	2
	Shpenzime të tjera korente
	24,223
	22,603
	93.3%

	3
	Shpenzime kapitale
	4,000
	2,949
	73.7%

	TOTALI
	200,823
	197,709
	98.4%



Siç shikohet nga tabela e mësipërme, shpenzimet për KPK janë realizuar në rreth 99.7 për qind të planit vjetor për shpenzimet e personelit, 93.3 për qind të planit vjetor për shpenzimet e tjera korente, ndërsa vërejmë një realizim në nivelin prej 73.7 për qind në shpenzimet kapitale. Në total Komisioni i Pavarur i Kualifikimit ka një realizim faktik të shpenzimeve buxhetore në masën reth 98.4 për qind për vitin 2019.
III. Informacion mbi volumin dhe madhësinë e ndryshimit të buxhetit.
Për këtë institucion, duke u nisur nga buxheti fillestar miratuar me ligjin nr. 99/2018 sipas të cilit totali i buxhetit ka qenë 191.600 mijë lekë, krahasuar me buxhetin me ndryshime në fund të 8 mujorit prej 200.823 mijë lekë, ndryshimet në madhësinë e buxhetit kanë ardhur si pasojë e shtesës nga akordimi i fondit të veçantë dhe zbatimi i VKM nr.730 datë 13.11.2019 "Për një shtesë të fondeve buxhetore në institucionet e Sistemit të Drejtësisë, për vitin 2019".
IV. Krahasimi i të dhënave faktike, të raportit të Institucionit me të dhënat e thesarit, për të njëjtën periudhë raportuese, në mijë lekë:
	Programi
	Shpenzime korente
	Shpenzime Kapitale

	
	Institucioni
	SIFQ
	Diferenca
	Institucioni
	SIFQ
	Diferenca

	Veprimtaria e rivlerësimit kalimtar të magjistratit
	194 760
	194 760
	0
	2 949
	2 949
	0

	Totali
	194 760
	194 760
	0
	2 949
	2 949
	0



Siç shikohet nga tabela, nuk ka mospërputhje të të dhënave faktike të raportuara nga institucioni me të dhënat faktike të siguruara nga e Sistemi Informatik Financiar i Qeverisë si për shpenzimet korente edhe për ato kapitale. 

Nga të dhënat e Sistemit Informatik Financiar të Qeverisë, konstatojmë se për KPK nuk janë realizuar të ardhura jashtë limitit.

Sipas raportit të paraqitur nga KPK, tregues i performancës është numri i dosjeve të shortuara, numri i dosjeve të shqyruara dhe vendime të marra. Konkretisht raportohet se për vitin 2019, janë shortuar 477 subjekte rivlerësimi, janë marrë në shqyrtim 370 dosje dhe janë marrë 129 vendime. Megjithatë nuk ka të dhëna tabelare ku të reflektohen keto veprimtari në mënyrë sasiore dhe në përqindje kundrejt fondeve buxhetore.

V. Komente dhe rekomandime 
· Theksojmë se paraqitja e informacionit si dhe të dhënat e raportuara në raportin e monitorimit duhet të jetë në përputhje me përcaktimet e bëra në Udhëzimin nr. 22, datë 17.11.2016 “Për procedurat standarde të monitorimit të buxhetit në njësitë e Qeverisjes Qendrore”, specifikisht sipas formateve të përcaktuara në paragrafin 49, të  këtij udhëzimi. 
· Vërejmë që të dhënat e raportuara në raportin e monitorimit të KPK, nuk janë sipas formateve të përcaktuara në këtë udhëzim në anekset përkatëse, konkretisht Aneksi nr 1, Aneksi nr 2, Aneksi nr 3, Aneksi nr 4 dhe Aneksi nr 5. 

· Raporti i monitorimit të KPK ka të plotësuar vetëm një përmbledhje të realizimit të fondeve buxhetore por nuk ka të dhëna për objektivat/produktet apo një analizë të produkteve. 

· Të  dhënat faktike të raportuara nga institucioni duhet të jenë të rakorduara me të dhënat faktike të Sistemit Informatik Financiar i Qeverisë (SIFQ). Për këtë pikë vërejmë që të dhënat e raportuara në raportin e monitorimit nga KPK janë të njëjta me të dhënat faktike të siguruara nga SIFQ, si për shpenzimet korente edhe për shpenzimet kapitale.

· Analiza e treguesve të performancës/produkteve duhet të bëhet duke plotësuar dhe paraqitur të dhënat sipas aneksit nr. 3 “Raporti përmbledhës i realizimit të treguesve të performancës/produkteve të programit”. Nga krahasimi i luhatjeve të kostos për njësi mund të evidentohen problematika të cilat duhet të paraqiten në kolonën “komente”. Kjo pjesë rezulton e paplotësuar nga KPK në raportin e paraqitur.

Duke ju referuar konstatimeve të mësipërme, për përmirësimin e cilësisë së përmbajtjes së raportit të monitorimit rekomandojmë:

· Për shpenzimet buxhetore paraqitja e tyre duhet të bëhet sipas anekseve nr. 1 “Raporti i shpenzimeve sipas Programeve” dhe aneksi 2 “Raporti i shpenzimeve të Programit sipas Artikujve buxhetorë”. Këto të dhëna duhet të shoqërohen me një analizë të lidhur me të gjithë faktorët që kanë ndikuar në nivelin e realizimit të tyre. 

· Për të siguruar paraqitjen sa më mirë të lidhjes midis realizimit të objektivave të politikës së programit me realizimin e treguesve të performancës/produkteve, të dhënat mbi realizimin e tyre duhet të paraqiten sipas aneksit nr. 4 “Raporti i realizimit të objektivave të politikës së programit”, të përcaktuar në udhëzimin e mësipërm. I rëndësishëm është edhe plotësimi i komenteve për secilin tregues për të evidentuar si arritjet edhe problematikat.

· Analiza e treguesve të performancës/produkteve duhet të bëhet duke plotësuar dhe paraqitur të dhënat sipas aneksit nr. 3 “Raporti përmbledhës i realizimit të treguesve të performancës/produkteve të programit”. Nga krahasimi i luhatjeve të kostos për njësi mund të evidentohen problematika të cilat duhet të paraqiten në kolonën “komente”.

